Երբևէ չեմ մտածել` կրակոցների համաժամանակյա թնդյունը նմանօրինակ ուժգնությամբ կցնցի բոլոր լեռնագագաթները: Տպավորությունն այնպիսին էր, որ վաղուց են սպասել այդ օրվան, համբերատար պատրաստվել են, ու այժմ հրաբխի նման ժայթքում է լեռանականի զայրույթը: Ստորերկրյա գնացքների անվերջ շարասյունը նույնիսկ այդքան անտանելի չէր. կարծես ստացել էր իր արդարացումը` հատկապես նոր կայարանի գծագրումից հետո, ճարտարապետը շշուկով ասում էր, թե այնպես պիտի կառուցենք, որ ծովի վրայով լողալ չիմացող գնացքները, բարձրանան լեռները. գոնե մի անգամ, վերջին անգամ… Զոհերի օրեցօր աճող ցուցակում փնտրում եմ քո անունը` ինձ խոստանալով` եթե մեռնես կխոշտանգեմ դիակդ` փախցնելով իմ ապաստարանը, ուր քեզ երբեք չեն գտնի: Ներսից ամուր կկողպեմ դագաղի կափարիչը ու ուս ուսի տված շշուկով կխոսենք քաղաքականությունից. օդում սավառնող սպիտակ փուչիկները բռնկված հրդեհից հանկարծամահ եղան: